অবশ্য সংবিধানে জাতীয় নির্বাচনের আগে নির্বাচনকালীন সর্বদলীয় সরকার গঠনের কোনো বাধ্যবাধকতা নেই। এ বিষয়ে সংবিধানে সুস্পষ্ট কোনো বিধানও নেই। আবার কেবল নির্বাচিত প্রতিনিধিদের নিয়েই যে ওই সরকার গঠিত হতে হবে- এমন কোনো বাধ্যবাধকতাও নেই। তবে ২০১৪ সালের নির্বাচনের আগে নির্বাচন নিয়ে সমঝোতা প্রচেষ্টার অংশ হিসেবে প্রধানমন্ত্রী শেখ হাসিনার প্রস্তাবেই এমন সরকার গঠন করা হয়েছিল। ২০১৩ সালের ২৫ অক্টোবর জাতির উদ্দেশে দেওয়া ভাষণে ওই প্রস্তাব দেন প্রধানমন্ত্রী। পরে বিএনপি এ প্রস্তাব না মানায় দলটিকে ছাড়াই সর্বদলীয় নির্বাচনকালীন সরকার গঠন করা হয়। শেষ পর্যন্ত বিএনপি ও তার মিত্ররা দশম জাতীয় সংসদ নির্বাচন বর্জনও করে।